送趙景明知江陵縣
作者：葉適
朝代：宋

paragraphs: 吾友趙景明，材絕世不近。
疏通無流連，豪俊有細謹。
尤精人間事，照見肝膈隠。
忽然奮鬚髯，萬事供指準。
漢士興伐胡，唐軍業誅鎮。
久已受褒封，誰能困嘲擯。
四十七年前，時節憂患盡。
去作江陵公，風雨結愁慍。
昔稱長官貴，今歎服勞窘。
夜光儻無因，早晦行自引。
田園多遯夫，未必抱奇藴。
勉發千鈞機，一射强虜殞。